அங்கிதா பண்டாரி கொலை

**அங்கிதா பண்டாரி** (*Ankita Bhandari*, 11 நவம்பர் 2003 - 18 செப்டம்பர் 2022) என்பவர் உத்தரகண்ட் மாநிலம் பௌரியைச் சேர்ந்த விடுதி வரவேற்பாளர் ஆவார். இவர் உத்தரகண்ட்ட மாநிலம், ரிசிகேசில்   உள்ள கங்கா-போக்பூரில் உள்ள வனந்த்ரா ரிசார்ட்டில் பணிபுரிந்துவந்த நிலையில் அங்கு பாலியல் பலாத்காரம் செய்யப்பட்டு கொலை செய்யப்பட்டார். இந்த வழக்கு  தவறான அரசு நிர்வாகம், பாலியல் வற்புறுத்தலில் அரசியல் ரீதியாக செல்வாக்கு மிக்க மனிதர் ஒருவரின் ஈடுபாடு இருப்பதாக கூறப்பட்டதால் தேசிய, மாநில அளவிலான ஊடகங்களில் பெரும் விவாதப் பொருளானது. ஆனால் அந்த செல்வாக்கு மிக்க மனிதர் யார் என்று அடையாளம் காணப்படவில்லை. இந்தக் குற்றச்சாட்டு அவரின் தாயாரின் கூற்றுகளால் வலுப்பெற்றது. குற்றப்பத்திரிகையில் எந்த செல்வாக்கு மிக்க மனிதர் இதில் சம்மந்தப்பட்டுள்ளார் என்ற  கோணத்தையும் குறிப்பிடவில்லை. 

மூன்று முக்கிய குற்றவாளிகளான புல்கித் ஆர்யா (ரிசார்ட்டின் உரிமையாளர்),  அங்கித் குப்தா (ரிசார்ட்டின் உதவி மேலாளர்), சௌரப் பாஸ்கர் (ரிசார்ட்டின் மேலாளர்) ஆகியோர் கொலையை ஒப்புக்கொண்டனர். மேலும்  கடத்தல், கொலை குற்றச்சாட்டுகளுக்கான  விசாரணையை சந்தித்து வருகின்றனர்.   பாஜக சட்டமன்ற உறுப்பினர் ரேணு பிஷ்ட், மாவட்ட நிருவாகத்தின் துணையுடன் ரிசார்ட்டைடில் அங்கிதா தங்கி இருந்த அறையை சட்டவிரோதமாக இடித்து தள்ளியதன் மூலம் குற்றத்தை மறைக்க முயன்றதாக நீதிமன்றத்தில் குற்றம் சாட்டப்பட்டார்.

முதன்மைக் குற்றவாளியான புல்கித் ஆர்யா, உதரகண்ட மாநில முன்னாள் அமைச்சரான வினோத் ஆர்யாவின் மகனாவார். இவர் பாஜகவைச் சேர்ந்தவர். மேலும் அவரது சகோதரர் அங்கித் ஆர்யா, உத்தரகாண்ட மாநில பிற்படுத்தபட்டோர் வாரியத் தலைவராவார்.

அங்கிதா பண்டாரியை கொலை செய்ததற்காக புல்கித் ஆர்யா, சௌரப் பாஸ்கர், அங்கித் குப்தா ஆகியோர் குற்றவாளிகள் என்று கோட்வாரில் உள்ள மாவட்ட நீதிமன்றம் 2025 மே 30 அன்று  தீர்ப்பளித்தது.  மாவட்ட  அமர்வு நீதிபதி ரீனா நேகி இந்த தீர்ப்பை வழங்கினார்.

## பின்னணி
அங்கிதா பண்டாரி, உத்தரகண்ட் மாநிலம், பவுரி கர்வால், தோப்-ஸ்ரீகோட்டைச் சேர்ந்தவர்.  2021 ஆம் ஆண்டில், அங்கிதா டேராடூனின் ஸ்ரீ ராம் இன்ஸ்டிடியூட் ஆஃப் ஹோட்டல் மேனேஜ்மென்ட்டில் பட்டயப் படிப்பில் சேர்ந்தார். ஆனால்  பாதுகாப்புக் காவலராக இருந்த அங்கிதாவின் தந்தை  வேலை இழந்ததால், அங்கிதா தன் படிப்பை விடவேண்டிய நிலைக்குத் தள்ளப்பட்டார். ஊரடங்கிற்குப் பிறகு ரிசிகேசில் உள்ள வனத்ரா ரிசார்ட்டில் வரவேற்பாளராக 2022 ஆகத்து 28 அன்று பணிக்கு சேர்ந்தார். அவருக்கு மாத ஊதியமாக இந்திய ரூபாய் 10,000 வழங்கப்படும் என்று உறுதியளிக்கப்பட்டது. அங்கிதா பணியில் இணைந்த நாளில்தான் அவரின் தந்தை மகளை கடைசியாகப் பார்த்தார்.

ரிசார்ட் ஒப்பீட்டளவில் தொலைதூரத்தில் அமைந்திருந்ததால், உரிமையாளர் புல்கித் ஆர்யாவின் அனுமதியுடன் அங்கிதா ரிசார்ட் வளாகத்திலேயே தங்கியிருந்தார். அங்கிதா கொலை செய்யப்பட்டதற்கு முந்தைய நாள், செப்டம்பர் 17 அன்று, கீழ் மாடியில் உள்ள ஒரு அறைக்கு மாற்றப்பட்டார். அவரது வாட்சாப் உரையாடல்களின்படி, அருகிலுள்ள மற்ற அறையில் உள்ள விருந்தினரான செல்வாக்கு மிக்க மனிதரிடம் *பக்குவமாக* நடந்து கொள்ளவேண்டும் என்று ரிசாட் உரிமையாளரால் வற்புறுத்தபட்டதாக தெரியவந்தது.

2022 செப்டம்பர் 18 அன்று அறையில் அங்கிதா பாலியல் வன்கொடுமைக்கு ஆளானதாக விடுதி ஊழியர் அபினவ் கூறினார். அங்கிதா யாரிடமும் தொலைபேசியில் பேசாமல் தடுக்க புல்கித் அவரது வாயை வலுவந்தமாக மூடியதைக் கண்டதாகவும், அவர் உதவிக்காக அழுது கொண்டே இருந்ததாகவும் அபினவ் கூறினார். இதற்குப் பிறகு, புல்கித் அங்கிதாவின் அறையை மூடி ஒரு மணி நேரம் அங்கு செலவிட்டதாகக் கூறப்படுகிறது. 

## கொலை
2022 செப்டம்பர் 18 அன்று, அங்கிதாவின் பெற்றோர் அவரை தொலைபேசியில் பல முறை அழைத்தும் தொடர்பு கொள்ள இயலவில்லை. இதன் பின்னர் குடும்பத்தினர் அங்கிதா பணிபுரியும் ரிசாட் விடுதிக்குச் சென்றபோது மகள் அங்கு காணவில்லை. ரிசார்ட் விடுதியில் தனக்கு நடந்த துன்புறுத்தல் பற்றி அங்கிதா தன்னிடம் கூறியதால் சந்தேகமடைந்த அவரது நண்பர் புஷப் தீப்பாலும்  அங்கிதாவை தொலை பேசியில் தொடர்பு கொள்ள முடியவில்லை. பெயர் குறிப்பிடாத ஒரு செல்வாக்கு மிக்க மனிதருக்கு  10,000 ரூபாய் பெற்றுக் கொண்டு "கூடுதல் சேவையை" வழங்குமாறு அங்கிதா மீது அழுத்தம் கொடுக்கப்பட்டது அவரது வாட்சாப் உரையாடல்களில் தெரியவந்தது. 

குற்றவாளிகள் மூவரின் கூற்றுப்படி, புல்கித் ஆர்யா அங்கிதாவுடன் ஒரு விசயம் குறித்து தீவிர வாக்குவாதம் மேற்கொண்டார். பின்னர் குற்றம் சாட்டப்பட்ட மூவரும் அங்கிதா பண்டாரியுடன் பிரச்சினையைத் தீர்க்க வேறு இடத்திற்குச் சென்றனர். ஆனால், அவர்கள் செல்லும் வழியில், அங்கிதாவுடன் மீண்டும் வாக்குவாதம் ஏற்பட்டு, பின்னர் அவளை சில்லா கால்வாயில் தள்ளிவிட்டனர். பின்னர் அவர்கள் விடுதிக்குத் திரும்பி, தங்கள் ஊழியர்களிடம் வேறு ஒரு கதையைச் சொன்னார்கள்.

மகளைக் காணாத பண்டாரியின் தந்தை பிரேந்திர சிங், அது குறித்து புகாரைப் பதிவு செய்ய முயன்றார். அடுத்த 12 மணி நேரத்தில் அவர் பவுரி தாணா, முனி கி ரெட்டி தாணா, ரிசிகேசில் உள்ள கோட்வாலி தாணா ஆகிய மூன்று காவல் நிலையங்களுக்கு அலைந்தார். ஆனால் அதிகார எல்லையைக் காரணம் காட்டி தட்டிக் கழிக்கப்பட்டார். அவரது புகாருக்கு முதல் தகவல் அறிக்கை பதிவு செய்யப்படவில்லை. வருவாய் காவல் துறையினரை தொடர்பு கொள்ளுமாறு அறிவுறுத்தப்பட்டார்.

இதற்கிடையில், ரிசார்ட் விடுதியின் உரிமையாளர் புல்கித் ஆர்யா, செப்டம்பர் 19 அன்று அங்கிதா காணாமல் போனது குறித்து வருவாய் காவல் அதிகாரி வைபவ் பிரதாப்பிற்கு தகவல் தெரிவித்தார். ஆனால், வைபவ் பிரதாப் எந்த நடவடிக்கையும் எடுக்காமல் விடுப்பில் சென்றார்.

உத்தரகண்ட் காவல்துறையின் மாநில பேரிடர் மீட்புப் படையினரால் 2022 செப்டம்பர் 24 அன்று  சில்லா கால்வாயின் தடுப்பணையிலிருந்து அங்கிதாவின் உடல் மீட்கப்பட்டது.

## விசாரணை
காவல்துறையின் நடவடிக்கைகளால் அதிருப்தி அடைந்த பிரேந்திர சிங், மாநில மகளிர் ஆணையத் தலைவர், சட்டமன்ற அவைத்தலைவர், காவல் துறை தலைமை இயக்குநர், ஜாகோ போன்ற உத்தரகண்ட் உள்ளூர் செய்தி இணையதளங்கள் உட்பட டேராடூனில் உள்ள பல அதிகார மையங்களைத் தொடர்பு கொண்டார்.  ஊடகங்கள் வழியாக அங்கிதா  குறித்த செய்திகள் பரவிய பின்னரே, செப்டம்பர் 22 மாலை, வழக்கு வருவாய் காவல் துறையிடமிருந்து வழக்கமான காவல் துறைக்கு மாற்றப்பட்டு விசாரணை தொடங்கியது.

செப்டம்பர் 23 அன்று, வனந்த்ரா ரிசாட்டில் அங்கிதா வசித்து வந்த அறையை, அந்தப் பகுதியின் தற்போதைய சட்டமன்ற உறுப்பினரான ரேணு பிஷ்ட்டால் (அதே பகுதியில் ஒரு ரிசார்ட்டையும் நடத்தி வருகிறார்) புல்டோசர் கொண்டு இடித்து தீ வைக்கப்பட்டது. செப்டம்பர் 24 அன்று, ரிசார்ட் காவல்துறையினரால் சீல் வைக்கப்பட்டது. இருந்த போதிலும், வளாகத்தில் தீ விபத்து ஏற்பட்டது.  

பின்னர் இந்த வழக்கு லட்சுமண் ஜூலா காவல் துறையினருக்கு மாற்றப்பட்டது. அவர்கள் வழக்கில் குற்றம் சாட்டப்பட்ட மூன்று  முக்கிய குற்றவாளிகளான புல்கித் ஆர்யா, விடுதி மேலாளர் அங்கித் குப்தா, சவுரப் பாஸ்கர் ஆகியோரைக் கைது செய்தனர். காவலர்கள் நடத்திய விசாரணையில், மூவரும் தங்கள் குற்றத்தை ஒப்புக்கொண்டனர்.&#x5B; *[[விக்கிப்பீடியா:சான்று தேவை|<span title="This claim needs references to reliable sources. (February 2024)">மேற்கோள் தேவை</span>]]* &#x5D;

முதற்கட்ட பிணக் கூறாய்வு ரிஷிகேஷ் அகில இந்திய மருத்துவ அறிவியல் நிறுவனத்தால் செய்யப்பட்டது.  அங்கிதா இறப்பதற்கு முன்பு  பலத்த காயத்தால் பாதிக்கப்பட்டதாகக் கூறப்பட்டது. அறிக்கையின்படி, அவரின் மரணத்திற்கான காரணம் நீரில் மூழ்கியதுதான் என்றது.

அங்கிதாவின் குடும்பத்தினர் பிணக் கூறாய்வு அறிக்கையில் திருப்தி அடையவில்லை. மீ்ண்டும் பிணக் கூறாய்வு செய்து அந்த அறிக்கையை காவல்துறையினர் பொதுவெளிக்கு வெளியிடும் வரை அவரது இறுதிச் சடங்குகளைச் செய்ய மாட்டோம் என்று கூறினர். ரிசார்ட்டை புல்டோசர் மூலம் மாவட்ட நிர்வாகம் இடித்து ஆதாரங்களை அழித்ததாகவும் அவர்கள் குற்றம் சாட்டினர். 

உள்ளூர் நிர்வாகத்திடமும், உத்தரகண்ட் முதலமைச்சர் புஷ்கர் சிங் தாமியிடமும் முறையீடுகள் செய்யப்பட்டன. அதில் அவர் இந்த நிகழ்வு 'துரதிர்ஷ்டவசமானது' என்று கூறினார். விசாரணை விரைவு நீதிமன்றத்தில் நடைபெறும் என்றும், குற்றம் சாட்டப்பட்டவர்களுக்கு கடுமையான தண்டனை வழங்கப்படும் என்றும் முதலமைச்சர் அந்தக் குடும்பத்தினருக்கு உறுதியளித்தார். இருப்பினும், மாவட்ட நிர்வாகத்திடமிருந்து தனக்கு தேவையற்ற அழுத்தம் கொடுக்கப்பட்டதாகவும், தங்களின் செயல்பாடுகளை முடக்க அங்கிதாவின் தாயார் வலுக்கட்டாயமாக மருத்துவமனையில் அனுமதிக்கப்பட்டதாகவும் சிங் குற்றம் சாட்டினார். மேலும் அங்கிதாவின் தாயார் தன் மகளை கடைசியாகப் பார்க்க அனுமதிக்காமல், உடலை எரித்து முடித்தனர்.

2022 செப்டம்பர் 25 அன்று, ஸ்ரீநகரின் என்.ஐ.டி காட் பகுதியில் அங்கிதாவின் இறுதிச் சடங்குகள் அவரது குடும்ப உறுப்பினர்களால் செய்யப்பட்டன. இறுதிச் சடங்கு நிகழ்வில் ஏராளமான மக்கள் திரண்டனர். உத்தரகண்ட் மாநிலத்தின் முன்னாள் முதல்வரும், நாடாளுமன்ற உறுப்பினருமான தீரத் சிங் ராவத், பத்ரிநாத் காங்கிரஸ் ச.ம.உ ராஜேந்திர பண்டாரி உள்ளிட்ட பல முன்னணி அரசியல்வாதிகள் இரங்கல் தெரிவித்தனர்.

இருப்பினும், சமூக ஊடகங்களில் உள்ளூர்வாசிகளின் குழுவினரும், பாதிக்கப்பட்டவரின் தந்தையும் சிபிஐ விசாரணைக்கு உத்தரவிட உயர் நீதிமன்றத்தை நாடினர்.  2022 திசம்பரில், குற்றம் சாட்டப்பட்ட மூவருக்கு எதிராக காவல்துறை 500 பக்க குற்றப்பத்திரிகையை தாக்கல் செய்தது.  2023 மே மாதம், சௌரப் பாஸ்கரால் அங்கிதா கொலை செய்யப்படுவதற்கு முன்பு பாலியல் வன்கொடுமை செய்யப்பட்டதாக பெற்றோரும் சில சமூக செயற்பாட்டாளர்களும் குற்றம் சாட்டினர்.

இந்த வழக்கை விசாரிக்க காவல்துறையினரால் ஒரு சிறப்பு விசாரணைக் குழு அமைக்கப்பட்டது. சிறப்பு விசாரணைக் குழுவால் கைது செய்யப்பட்ட மூன்று குற்றவாளிகள் மீது கொலை, ஆள் கடத்தல், சட்டவிரோதமாக அடைத்துவைத்தல்  குற்றத்திற்கான ஆதாரங்களை அழித்தல் ஆகிய பிரிவுகளின் கீழ் குற்றச்சாட்டை பதிவு செய்தனர். 

2023 மார்ச்சில், பாஜகவின் திரிவேந்திர சிங் ராவத் தலைமையிலான மாநில அரசாங்கத்தில் முன்னாள்  அமைச்சராக இருந்தவரின் மகனும், முக்கிய குற்றவாளியுமான புல்கித் ஆர்யா மீது கொலை, பாலியல் வன்கொடுமை, கடத்தல், பாலியல் வன்கொடுமை ஆகிய பிரிவுகளில் வழக்குப் பதிவு செய்யப்பட்டது. பாஸ்கர், குப்தா ஆகியோர் மீது கொலை, ஆதாரங்களை அழித்ததல் போன்றவைக்காக வழக்குப் பதிவு செய்யப்பட்டது. 

## வனந்த்ரா ரிசார்ட் இடிப்பு
2023 திசம்பரில், நீதிமன்றத்தில் சாட்சியமளிக்கும் போது, ஜேசிபி ஓட்டுநர் தீபக், அப்போதைய துணை ஆட்சியர், பாஜக சட்டமன்ற உறுப்பினர் ரேணு பிஷ்ட்டின் ஆகியோரின் அறிவுறுத்தலின் பேரில், ஆதாரங்களை அழிக்க, வனந்த்ரா ரிசார்ட்டை புல்டோசர் மூலம் இடித்துத் தள்ளியதாக  கூறினார். 

2022 செப்டம்பர் 23 அன்று வனந்த்ரா ரிசார்ட்டின் சில பகுதிகளை இடித்துத் தள்ள இரண்டு முறை அழைக்கப்பட்டதாக தீபக் கூறினார். முதல் முறை நடந்த இடிப்புப் பணிகளானது அப்போதைய துணைக் கோட்ட நடுவர், ரேணு பிஷ்ட்டின் முன்னிலையில் நடந்தன. அவர், துணைக் கோட்ட நடுவரின் அறிவுறுத்தலின் பேரிலும், மற்ற அதிகாரிகள் முன்னிலையிலும், ரிசார்ட்டின் வாயிலையும் மதில் சுவரையும் இடித்துவிட்டு, பின்னர் அரித்வாருக்குப் புறப்பட்டதாகக் கூறினார். 

யம்கேஷ்வர் சட்டமன்ற உறுப்பினர் ரேணு பிஷ்டின் தனி உதவியாளர் விரைவில் தன்னை அழைத்து, ஜேசிபியுடன் ரிசார்ட்டுக்கு வரச் சொன்னதாகவும், அங்கு இரண்டு அறைகளின் சுவர்களையும் சாளரங்களையும் உடைத்ததாகவும் தீபக் கூறினார். அன்றிரவு ச.ம.உ தன்னை ரிசார்ட்டில் பக்கத்து அறையில் தங்க வைத்ததாக  கூறினார் 

## தொடர்புடையவர்கள்
செப்டம்பர் 24 அன்று, அங்கிதாவைக் கொன்றதை புல்கித் ஆர்யா ஒப்புக்கொண்டதை அடுத்து, பொதுமக்களின் சீற்றத்தை எதிர்கொண்ட பாரதிய ஜனதா கட்சி  வினோத் ஆர்யாவையும், உத்தரகண்ட் பிற்படுத்தபட்டோர் ஆணையத்தின் துணைத் தலைவரான அவரது மகன் அங்கித் ஆர்யாவையும் கட்சியிலிருந்து நீக்கியது. 

வனந்த்ரா ரிசார்ட்டில் சாட்சியங்களை அழித்ததில் முதன்மை இடம் வகித்த பா.ஜ.க தலைவர் ரேணு பிஷ்ட்டின் தொடர்பு குறித்து சாட்சியங்கள் இருந்தபோதிலும், யம்கேஷ்வர் சட்டமன்ற உறுப்பினரான அவர் கட்சி உறுப்பினராக தொடர்கிறார்.

தன் மகள் காணவில்லை என்ற பண்டாரி புகாரளித்தும் முதல் தகவல் அறிக்கையைப் பதிவு செய்யத் தவறியதற்காக பட்வாரியான வைபவ் பிரதாப் சிங் பின்னர் இடைநீக்கம் செய்யப்பட்டார். பின்னர் முதல்வர் புஷ்கர் சிங் தாமியால் அமைக்கபட்ட சிறப்பு விசாரணைக் குழுவால் கைது செய்யப்பட்டார். 

## ஊடகவியலாளர் அசுதோஷ் நேகி கைது
அங்கிதாவின் கிராமத்தைச் சேர்ந்த சுயாதீன பத்திரிகையாளரும் ஜாகோ உத்தரகண்ட் ஆசிரியருமான பத்திரிகையாளர் அசுதோஷ் நேகி, அங்கிதாவின் பெற்றோருடன் சேர்ந்து அக்டோபர் மாதம் உத்தரகண்ட் உயர் நீதிமன்றத்தில் தாக்கல் செய்த ரிட் மனுவினையடுத்து, சிபிஐ விசாரணைக்கு உத்தரகண்ட் உயர்நீதிமன்றம் உத்தரவிட்டது. ரிட் மனுவில், சிறப்பு புலணாய்வுக் குழுவின் விசாரணை பாரபட்சமாக இருப்பதாக சந்தேகங்களை எழுப்பினர். அதில் குற்றம் சாட்டப்பட்ட புல்கிட்டின் ஒளிப்படமி காட்சிகள் மற்றும் தொலைபேசியை மீட்டெடுக்கத் தவறியதை சுட்டிக்காட்டியிருந்தார். இந்த விசயத்தில் போராடுவதால் மிரட்டல்கள் வந்ததால் நேகி தனக்கும் வழக்கின் முக்கிய சாட்சிகளுக்கும் பாதுகாப்பு கோரினர். இருப்பினும், திசம்பர் 21 அன்று நீதிமன்றம் இந்த மனுவை தள்ளுபடி செய்தது.

இந்த கட்டத்தில் இருந்து நேகி வழக்கு மற்றும் அதன் பின்னணி குறித்து தீவிரமான செய்தி சேகரிப்பில் ஈடுபட்டார். அங்கிதாவின் வழக்கில் நீதி கிடைக்க தொடர்ந்து பாடுபட்டதற்காக நேகி மாநிலத்திற்குள் நற்பெயரைப் பெற்றார். தோல்வியுற்ற புலனாய்வு அமைப்பின் கடுமையான விமர்சகராக தன்னை நிரூபித்தார்.

2024 மார்ச் 5 அன்று, பவுரி கர்வால் குடியிருப்பாளர் அளித்த புகாரின் அடிப்படையில், உத்தரகாண்ட் காவல்துறை அசுதோஷ் நேகியை எஸ்சி/எஸ்டி (வன்கொடுமை தடுப்பு) சட்டத்தின் கீழ் கைது செய்தது.  உத்தரகாண்ட் காவல்துறையின் தலைமை இயக்குநர் அபினவ் குமார் பத்திரிகைகளுக்கு அளித்த அறிக்கையில்: “ சமூக ஆர்வலர்கள் என்று அழைக்கப்படும் அசுதோஷ் நேகி போன்றவர்களின் நோக்கங்கள் சந்தேகத்திற்கு இடமாக உள்ளன. அவர்களின் நிகழ்ச்சி நிரல் பாதிக்கபட்ட பெண்ணிற்கு நீதி தேடுவதாக இல்லை, மாறாக சமூகத்தில் அராஜகத்தையும் பிளவையும் ஏற்படுத்துவதை நோக்கமாகக் கொண்டுள்ளது. சதித்திட்டத்தின் ஒரு பகுதியாக உள்ளதாகத் தோன்றும் நேகியின் செயல்பாடுகளையும் நாங்கள் விசாரித்து வருகிறோம், மேலும் ஏதேனும் ஆதாரம் கிடைத்தால் கடுமையான நடவடிக்கை எடுக்கப்படும்". 

## புல்கித் ஆர்யாவுக்கு தண்டனை
2025 மே 30 அன்று, உத்தரகண்ட் மாநிலம் கோட்வாரில் உள்ள கூடுதல் மாவட்ட நீதிமன்றம் வனந்த்ரா ரிசார்ட்டின் உரிமையாளரும், பாஜகவிலிருந்து நீக்கப்பட்ட வினோத் ஆர்யாவின் மகனுமான புல்கித் ஆர்யா, அவரது கூட்டாளிகளான சவுரப் பாஸ்கர், அங்கித் குப்தா ஆகியோரை 19 வயது பெண் வரவேற்பாளர் அங்கிதா பண்டாரியை கொலை செய்ததற்காக குற்றவாளிகள் என்று தீர்ப்பளித்தது. இந்திய தண்டனைச் சட்டம் பிரிவுகள் 302 (கொலை), 354 (பெண்ணின் கண்ணியத்தை சீர்குலைக்கும் நோக்கத்துடன் தாக்குதல் அல்லது பலாத்கார குற்றம்) மற்றும் 120பி (குற்றவியல் சதி) ஆகியவற்றின் கீழ் நீதிமன்றம் அவர்களை குற்றவாளிகள் என்று உறுதிபடுத்தியது.

வழக்கு விசாரணையின் போது அரசு தரப்பு 500 பக்க குற்றப்பத்திரிகையை சமர்ப்பித்து 47 சாட்சிகளை விசாரித்தது. முக்கிய குற்றவாளியின் அரசியல் தொடர்புகள் காரணமாக இந்த வழக்கு பரவலான கவனத்தைப் பெற்றது. மேலும் உத்தரகண்ட் முழுவதும் பொதுமக்களின் கடும் விமர்சனத்தையும் எதிர்ப்பையும் சந்தித்தது. குற்றவாளிகளுக்கு மரண தண்டனை விதிக்க வேண்டும் என்று அங்கிதாவின் தாய் பகிரங்கமாகக் கோரினார். 

குற்றவாளிகளான முவருக்கும் ஆயுள் தண்டணையும், மொத்தம் நான்கு இலட்சம் ரூபாய் அபராதமும் நீதிமன்றம் விதித்தது. மேலும் அபராதத் தொகையை வசூலித்து அங்கிதாவின் குடும்பத்திற்கு இழப்பீடு வழங்கவேண்டும் என்று தீர்பில் கூறப்பட்டது.

## சமூக தாக்கம்
அங்கிதாவின் கொலை உத்தரகண்ட் மக்களிடையே ஒரு பெரும் கொந்தளிப்பை ஏற்படுத்தியது. வரலாற்று ரீதியாக  வன்முறையும், குற்ற விகிதமும் குறைந்த, பெண்களுக்கு பாதுகாப்பான மாநிலம் என்று பொதுவாக நல்லபெயரைப் பெற்ற மாநிலத்தில் அங்கிதா பண்டாரியின் கொலைக்கு நடந்தது ஒரு கரும்புள்ளியாக மாறியது.

2018 ஆம் ஆண்டில், திரிவேந்திர சிங் ராவத் தலைமையிலான பாஜக அரசாங்கம், உத்தரகண்டைச் சேராத வெளி மாநிலத்தவர் தொழில் நோக்கங்களுக்காக மாநிலத்தில் விவசாய நிலங்களை வாங்குவதற்கான கட்டுப்பாடுகளை தளர்த்தியது. மாநிலத்தில் முதலீடுகளை ஈர்ப்பதற்காக இந்தக் கொள்கை அப்போது பாராட்டப்பட்டது, ஆனால் பலர் இந்தத் தளர்வை குற்றங்கள் அதிகரிப்புடன் தொடர்புபடுத்தி, களத்தில் அதிருப்தியைத் தெரிவிக்கின்றனர்.

அங்கிதாவின் கொலை வெளியார்களுக்கு எதிரான உணர்வை வலுப்படுத்தியதுடன், மாநிலத்திற்குள் பல்வேறு நிலச் சட்டப் போராட்டங்களுக்கு ஆதரவையும் பெற்றுள்ளது.

## மேற்கோள்கள்

பகுப்பு:இந்தியாவில் பெண்களுக்கெதிரான வன்முறைகள்
பகுப்பு:உத்தராகண்டம்